Rassie se boek binnekort op die rakkeRassie Erasmus se boek. (Foto: Verskaf) Rassie Erasmus se langverwagte memoires oor rugby en sy lewe op en weg van die veld sal vanjaar op winkelrakke wêreldwyd verskyn. Die boekuitgewer Pan Macmillan het Woensdag aangekondig dat Erasmus se boek, Rassie: Stories oor rugby en die lewe, vanjaar nog bekend gestel word. “My rugbylewe, as speler en afrigter, was nog altyd in die openbare oog. My passie vir die spel is daar vir almal om te sien,” sê Erasmus. “Baie mense het ŉ opinie oor my, maar baie min mense ken die ware ek. Dié boek stel my in staat om te vertel wie ek werklik is.” Erasmus, wat tans die Suid-Afrikaanse Rugbyunie (Saru) se direkteur van rugby is, het saamgespan met die sportjoernalis David O’Sullivan om sy lewensverhaal te vertel. O’Sullivan is ŉ skrywer en omroeper wat ŉ weeklikse rugbyprogram en regstreekse rugbyuitsendings op SABC-TV behartig. Erasmus gesels in die boek oor sy lewe, wat gevul is met voorspoed en teëspoed op en weg van die rugbyveld – as Springbokspeler, provinsiale afrigter en as die hoofafrigter wat die nasionale span na die Rugbywêreldbeker-sege in 2019 gelei het. Hy lig ook die sluier effens oor voorbereiding vir die 2023-Wêreldbeker. “Hy [Rassie] sal terugkyk op sy loopbaan as speler en afrigter, iemand wie se ingebore rugby-instink, vermoë om ŉ wedstryd anders te lees en aptyt vir harde werk hom nog altyd onderskei het, asook tot omstredenheid en mislukking, maar ook dawerende sukses gelei het,” sê die uitgewer. Terry Morris, besturende direkteur van Pan Macmillan, sê Erasmus se persoonlike verhaal sal Suid-Afrikaners van alle agtergronde vermaak, inspireer en boei. “Rassie Erasmus is ŉ nederige baanbreker wat ŉ reusebydrae tot die spel en op ander terreine gelewer het.” Erasmus se memoires sal in die derde kwartaal in gedrukte en digitale formaat in Suid-Afrika en die res van die wêreld vrygestel word.